
Jaf total la Ministerul Energiei. Inspectorii Curţii de Conturi s-au 
luat cu mâinile de cap 


Inspectorii Curţii de Conturi s-au luat cu mâinile de cap după controalele 
efectuate la Ministerul Energiei, unde au constatat nereguli grave și prejudicii 
mari aduse bugetului de stat. Cel mai șocant a fost haosul din contabilitate și 
incapacitatea ministerului de a recupera prejudiciile stabilite la verificările 
anterioare. În ce privește sumele acordate furnizorilor de gaze și energie 
electrică, pentru plafonarea preţurilor, acestea au fost imposibil de verificat. 

Sumele pentru plafonarea facturilor la energie și gaze au fost date furnizorilor "în orb”. 
Curtea de Conturi a constatat cu stupefacţie că Ministerul Energiei a efectuat și 
efectuează verificări cu privire la concordanța sumelor totale din situațiile de plată numai 
pe baza cererilor de decontare și a declaraţiilor pe propria răspundere depuse de furnizori. 


Totodată, valorile plătite pentru fiecare furnizor sunt determinate de ANRE și, pentru că 
acestea nu sunt reflectate în situaţiile financiare ale autorității de reglementare, Curtea de 
Conturi nu s-a putut exprima asupra legalității modului în care au fost determinate 
sumele plătite din bugetul de stat către Ministerul Energiei. Singurul lucru pe care 
inspectorii Curţii de Conturi au reușit să-l descopere a fost plata sumei de circa 7 milioane 
de lei către furnizorii de energie electrică și gaze pentru clienţi finali noncasnici care nu 


erau îndreptăţiți să beneficieze de schema de compensare, dat fiind că s-a depășit 
plafonul de ajutor de minimis de 200.000 de euro. 


"Depășirea plafonului ajutoarelor de minimis a fost cauzată de faptul că la nivelul 
Ministerului Energiei nu a fost organizată o bază de date care să cuprindă situația 
beneficiarilor pentru care u fost efectuate plăți de la bugetul de stat, cu stabilirea distinctă 
a sprijinului acordat pentru fiecare beneficiar”, se arată în raportul Curţii de Conturi. 


Plăţi de un milion de euro, nejustificate 


Controalele la Ministerul Energiei au evidenţiat efectuarea de plăţi în sumă de un milion 
de euro, înregistrate ca avans în evidenţele contabile ale anului 2022, în contul Furnizori- 
debitori pentru cumpărări de bunuri de natura stocurilor, pentru care nu au fost 
prezentate documente justificative, cum ar fi contracte, decizii, ordine de finanţare, 
memorandumuri etc. 


În fapt, potrivit raportului Curţii de Conturi, în vederea elaborării Strategiei naţionale a 
hidrogenului și a planului de acțiuni pentru implementarea sa, Ministerul Energiei a 
solicitat asistență tehnică pentru care a fost achitată suma de un milion de euro în data 
de 23.06.2022, în baza unei Note privind efectele întârzierii demarării procedurii de 
elaborare a strategiei. Sprijinul tehnic a constat în organizarea licitației pentru 
achiziționarea unor servicii de consultanţă de către o firmă, care a identificat consultantul 
care elaborează Strategia națională a hidrogenului, un consorțiu de firme, fiind încheiat în 
acest sens un contract de finanţare între cele două părți. 


"Ministerul Energiei nu a furnizat acest contract de finanţare. Anterior concilierii, 
Ministerul Energiei a solicitat reprezentanților firmei prezentarea contractelor încheiate cu 
reprezentanții consultantului, facturile și plăţile efectuate către consultant”, se precizează 
în raportul Curţii de Conturi. 


Câinii latră, caravana trece 


Totodată, un împrumut de 17,7 milioane de lei și dobânzile aferente, de 500.000 de lei, 
nu au fost evidențiate în contabilitate. Nici dobânzile legale penalizatoare în sumă de 
peste 2 milioane de lei, din contul debitori diverși, nu au fost evidenţiate. Verificările au 
mai depistat o supraevaluare a cheltuielilor operaționale, cu peste 200.000 de lei, care 
reprezentau cheltuieli aferente anilor anteriori anului financiar 2022 și înregistrate eronat 
pe cheltuielile din 2022. În ce privește măsurile stabilite la controalele anterioare ale 
Curţii de Conturi, prin care se cerea măsuri pentru recuperarea unor prejudicii, unele au 
fost implementate doar parțial, însă altele au rămas neimplementate. 

